## El Consell regula els requisits en matèria d’higiene aplicables a la caça major silvestre per a consum humà

*** Es tracta de mesures per a protegir la salut pública i reduir el risc potencial de transmissió de malalties relacionades amb esta activitat
* El nou decret unifica la normativa existent i garantix la seguretat jurídica**

El Consell ha aprovat un decret que regula els requisits en matèria d’higiene aplicables a la carn de caça major silvestre per a consum humà.

La presència de malalties zoonòtiques en els animals silvestres que són objecte de caça fa necessari implementar una sèrie de mesures de control per a protegir la salut pública i reduir el risc potencial de transmissió de malalties relacionades amb esta activitat.

Després de la publicació de noves disposicions normatives en este àmbit, tant a escala europea com estatal, es fa necessari revisar i harmonitzar els requisits en matèria d’higiene en este àmbit.

D’esta manera, el decret pretén unificar la normativa existent per a garantir la seguretat jurídica per l’existència de diverses normes relacionades amb esta activitat. Així, es regulen els requisits en matèria d’higiene de la carn de caça major silvestre destinada tant al consum humà domèstic privat, com al subministrament directe de quantitats xicotetes per part de les persones caçadores a les persones consumidores finals o als establiments locals de venda al detall en la Comunitat Valenciana.

La norma també regula els requisits que ha de complir la persona caçadora que vullga realitzar este subministrament de quantitats xicotetes, així com els requisits i la formació necessaris per a l’autorització del personal veterinari que realitze el control sanitari de la carn, el procediment d’autorització i les funcions i obligacions de les persones veterinàries autoritzades.

Finalment, el decret també establix els requisits en matèria d’higiene que han de complir els centres d’arreplega de caça autoritzats i els locals destinats a la inspecció de quantitats reduïdes de carn de caça major silvestre.

Fecha: 22/09/2025